**Smith sinishi** - bu bilak suyagi distal qismining sinishi.

Bu sinish bilak suyagi orqa yuzasiga to'g'ridan-to'g'ri zarba kelishi yoki odam bilagi bukilgan holda yerga yiqilishi natijasida yuzaga kelishi mumkin. Lekin Smith sinishi uchun eng keng tarqalgan shikastlanish mexanizmi bilak bo'g'imi biroz orqaga burilgan holda kaftga yiqilishi natijasida kelib chiqadi. Smith sinishi Kolles sinishiga qaraganda kamroq uchraydi.

Sinish bo'laklari dorsal tomonga siljigan Kolles sinishidan farqli ravishda, Smith sinishida suyak bo'laklari ventral (old) tomonga qarab joylashadi. Mexanik ta'sirning og'irligiga qarab, bir yoki bir nechta suyak bo'laklari bo'lishi mumkin va bu sinish bilak bo'g'imining bo'g'im yuzasini o'z ichiga olgan yoki olmagan hollarda bo'lishi mumkin.

Tasniflash
----------

Bilak suyagi distal qismi sinishlarining keng tarqalgan tasnifi Frykman tasnifidir:

* I tur: bo'g'imdan tashqari
* II toifa: I toifa, tirsak suyagi distal qismi sinishi bilan birga
* III toifa: bilak-kaftusti bo'g'imlarining shikastlanishi
* IV toifa: III toifa sinish bilan tirsak suyagi distal qismi sinishi birga kelishi
* V toifa: distal bilak-tirsak bo'g'imi sinishi.
* VI toifa: V toifaning tirsak suyagi distal qismi sinishi bilan birga kelishi
* VII tip: sinishda bilak-kaftusti va distal bilak-tirsak bo'g'imlarining ikkalasi ham ishtirok etadi.
* VIII-toifa: VII-toifaning tirsak suyagi distal qismi sinishi bilan birga kelishi.

Klinikasi
---------

### Asoratlari

Eng katta tashvish - bilak suyagi distal qismining qisqarishi tufayli bilakning noto'g'ri bitishi. Bu doimiy qoluvchi "belkurak deformatsiyasi"ga olib kelishi mumkin.

Bundan tashqari, avval Smith sinishini boshidan kechirgan bemorlarda karpal tunnel sindromi va osteoartrit rivojlanishi xavfi yuqori. 

Siniqlar bitmaslik hollarida bosh barmoqni yozuvchi uzun muskul (musculus extensor pollicis longus)ning suyak bo'laklari orasida siqilib qolishiga va keyinchaliki ushbu mushak payining yorilishiga olib kelishi mumkin.

Smith jarohatini olganlarning taxminan 40%ida Zudek sindromi uchrashi mumkin.

Tashxislash
-----------

### Ko'zdan kechirganda:

Smith sinishining klassik vizual tekshirish natijalari bilakning kaft tomonga siljishi bo'lib, bu "belkurak deformatsiyasi" ga olib keladi.

### Rentgen tekshiruvi

Ikki proyeksiyada olinishi kerak: anterior-posterior (old-orqa) va lateral.

Anterior-posterior rentgenografiyada Smith sinishi Kolles sinishiga juda o'xshaydi. Ammo lateral proyeksiyadagi rentgenografiya sinishning ventral angulyatsiyasini ya'ni singan bo'laklarning oldinga burchak hosil qilishini ko'rsatadi.

Davolash
--------

Ushbu sinishni davolash sinishning og'irligiga bog'liq. Suyak bo'laklari siljimagan sinish faqat gips bilan davolanishi mumkin. O'rta burchak va suyak bo'laklari siljishi bo'lgan sinish yopiq repozitsiyani talab qilishi mumkin (jarrohlik qilmasdan singan suyak bo'laklarini joyiga tushirish). Katta burchak va deformatsiya ochiq repozitsiyani va ichki fiksatsiya bilan to'g'irlanadi. Ochiq sinishlar har doim jarrohlik aralashuvini talab qiladi. 

Operativ davolash uchun ko'rsatmalar orasida dorsal yoki ventral maydalanish, bo'g'im ichidagi shikastlanish, repozitsiyadan keyingi beqarorlik, 20 darajadan yuqori burchak yoki bilak suyagi uzunligining 5 mm dan ortiq qisqarishi kiradi.

Yopiq repozitsiya uchun yondashuv Kolle sinishi uchun qilinadigan repozitsiyaga qarama-qarshidir. Smith sinishi holatida bilak bo'g'imini yozilgan holida boylam qo'yilishi kerak.

Nomlanishi
----------

Bu sinish ortoped-jarroh Robert William Smithning (1807-1873) sharafiga nomlangan.

Manbalar
--------

1. ↑  *Taber's Cyclopedic Medical Dictionary*, 18th, F.A. Davis, 1993. ISBN 0-8036-0194-8.
2. ↑  *First Aid: Emergency Medicine*, 2nd, McGraw-Hill, 2006. ISBN 0-07-144873-X.
3. ↑  "Smith's fracture generally occurs after falling on the palm of the hand". *Journal of Orthopaedic Research* **35** (11): 2435–2441. 2017. doi:10.1002/jor.23556. PMID 28262985.
4. ↑  "Adult distal radius fractures classification systems: essential clinical knowledge or abstract memory testing?". *Annals of the Royal College of Surgeons of England* **98** (8): 525–531. November 2016. doi:10.1308/rcsann.2016.0237. PMID 27513789. PMC 5392888. //www.pubmedcentral.nih.gov/articlerender.fcgi?tool=pmcentrez&artid=5392888.
5. 1 2 3  "Smith's Fracture Review". *StatPearls* (StatPearls Publishing). 2019. PMID 31613494.. Qaraldi: 2019-11-20. Smith sinishi]]
6. ↑  "Emergency Medicine Manual, (6th): By O. John Ma, David M. Cline, Judith E. Tintinalli, Gabor D. Kelen, and J Stephan Stapczynski. New York: McGraw-Hill Medical Publishing Division, 2004, 977 pages, $45.00 (softcover)". *Academic Emergency Medicine* **12** (1): 95–96. 2005-01-01. doi:10.1197/j.aem.2004.07.019.

Havolalar
---------

* Smith sinishi rentgenogrammasi